งบจ่ายหนี้เงินต้นยังต่ำเป้า
เคาะงบปี 2560 คลังได้เงินชำระหนี้ 1.91 แสนล้าน แต่เจียดจ่ายเงินต้นได้แค่ 4.8 หมื่นล้าน
6 ก.ค. 2559

เคาะงบปี 2560 คลังได้เงินชำระหนี้ 1.91 แสนล้าน แต่เจียดจ่ายเงินต้นได้แค่ 4.8 หมื่นล้าน
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยว่า คณะกรรมาธิการพิจารณาร่าง พ.ร.บ.งบประมาณรายจ่ายปี 2560 เห็นชอบงบชำระหนี้ของประเทศตามที่กระทรวงการคลังขอ 1.91 แสนล้านบาท เพิ่มขึ้นจากปีที่ผ่านมา 2 หมื่นล้านบาท แบ่งเป็นงบเพื่อชำระเงินต้น 4.8 หมื่นล้านบาท ที่เหลือ 1.42 แสนล้านบาท เป็นงบชำระดอกเบี้ย
"ในการพิจารณางบชาระหนี้ นายวิสุทธิ์ ศรีสุพรรณ รมช.คลัง ได้พยายามชี้แจงให้กรรมาธิการเข้าใจถึงความจำเป็นต้องตั้งงบชำระหนี้เพิ่มขึ้น เพื่อความมั่นคงทางการคลัง ซึ่งกรรมาธิการมีความเข้าใจและใช้เวลาการพิจารณาไม่นาน" นาย สุวิชญ กล่าว
สำหรับปีงบประมาณรายจ่าย 2559 สบน. ได้รับการจัดสรรงบชำระหนี้ 1.74 แสนล้านบาท เป็นการชำระเงินต้น 3 หมื่นล้านบาท ที่เหลือ 1.34 แสนล้านบาท เป็นการชาระดอกเบี้ย ซึ่งในปีงบประมาณรายจ่าย 2560 คลังของบเพิ่มมากขึ้น เพราะ มีภาระชำระเงินต้นและดอกเบี้ยที่เพิ่มขึ้น
อย่างไรก็ตาม งบชำระหนี้เงินต้นปีงบประมาณรายจ่าย 2560 เพิ่มขึ้นเป็น 4.8 หมื่น ล้านบาท คิดเป็น 1.79% ของงบประมาณรายจ่ายทั้งหมด แต่ยังต่ำกว่าเป้าที่ สบน. ตั้งไว้ว่างบชำระหนี้เงินต้นแต่ละปีไม่ควรต่ำกว่า 3% ของงบรายจ่ายทั้งหมด
นายสุวิชญ กล่าวว่า สำนักงบประมาณได้ชี้แจงว่า งบประมาณรายจ่ายปี 2560 ได้ตั้งงบชำระหนี้ให้รัฐวิสาหกิจตรงอีกหลายแห่ง คือ งบชำระหนี้จากโครงการรับจำนำข้าวให้กับธนาคารเพื่อการเกษตรและสหกรณ์การเกษตร 2.3 หมื่นล้านบาท งบชาระหนี้โครงการรถไฟและรถไฟฟ้า 8,000 ล้านบาท งบชำระหนี้ให้การประปา 600 ล้านบาท รวมงบชำระหนี้ของรัฐวิสาหกิจ 3.2 หมื่นล้านบาท หรือ 1.18% ของงบรายจ่ายทั้งหมด เมื่อรวมกับงบชำระหนี้ ที่ สบน.ได้รับ ก็จะทำให้งบชำระหนี้เงินต้นอยู่ที่ประมาณ 3% ของงบรายจ่ายทั้งหมด
ด้าน การจำหน่ายพันธบัตรออมทรัพย์วงเงิน 2 หมื่นล้านบาท อายุ 5 ปี อัตราดอกเบี้ย 3% และอายุ 10 ปี อัตราดอกเบี้ย 3.5% ขณะนี้จำหน่ายได้แล้ว 1.6 หมื่น ล้านบาท เหลืออีกเพียง 4,000 ล้านบาท คาดว่าจะขายหมดในเวลาไม่นาน